
Text rozhodnutia
Súd: Krajský súd Prešov Spisová značka: 4Sa/12/2016 Identifikačné číslo súdneho spisu: 8016200552 Dátum vydania rozhodnutia: 20. 12. 2016 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2016:8016200552.1 Uznesenie Krajský súd v Prešove v právnej veci žalobcu T.. R. V., X. L., I.. U. XXXX/XA, proti žalovaným: 1/ Mesto Poprad, matričný úrad so sídlom Poprad, Nábrežie Jána Pavla II. 2802/3, 2/ Okresný úrad Poprad, odbor všeobecnej vnútornej správy so sídlom Poprad, Nábrežie Jána Pavla II. 16, v konaní o žalobe proti inému zásahu orgánu verejnej správy takto r o z h o d o l : O d m i e t a žalobu. Žiaden z účastníkov n e m á p r á v o na náhradu trov konania. o d ô v o d n e n i e : 1. Žalobou zo dňa 11.08.2016 doručenou správnemu súdu dňa 15.08.2016 sa žalobca domáhal ochrany pred nezákonnosťou zásahov žalovaných správnych orgánov, ktoré mali spočívať v tom, že žalovaný v 1/ rade v súčinnosti so žalovaným v 2/ rade nepravdivým výpisom z knihy narodení zasiahol podstatným spôsobom do práv a právom chránených záujmov žalobcu, najmä do jeho súkromného, rodinného života a vnútornej integrity, pričom tento zásah trvá. Ako občan Slovenskej republiky má žalobca právo na to, aby výpis z knihy narodení bol zhodný so zápisom v knihe narodení, čo má byť zároveň v súlade s príslušnými predpismi Slovenskej republiky. 2. Žalobca uviedol, že dňa 14.06.2016 požiadal na príslušnom matričnom úrade, u žalovaného v 1/ rade o vykonanie opravy zápisov v knihe narodení a vykonanie opravy vo výpise z knihy narodení z dôvodu, že vo výpise z knihy narodení zo dňa XX.XX.XXXX je uvedený nepravdivý údaj o jeho priezvisku. V zápise v knihe narodení je uvedené priezvisko V., otec uvedený nie je. Vo výpise z knihy narodení je však uvedené priezvisko V. a ako otec je uvedený W. V.. Ako dôkaz priložil kópiu krstného listu, dokumentu Rímskokatolíckej cirkvi, kde je uvedené priezvisko V.. Zároveň predložil hlásenie o narodení dieťaťa zo dňa XX.XX.XXXX, s uvedeným menom V., otec neuvedený. Výpis z knihy narodení žalobcu tak nezodpovedá zápisu v knihe narodení. 3. Žalobca poukázal na to, že podal podnet u žalovaného v 2/ rade, aby vykonal kontrolu vedenia matriky žalovaným v 1/ rade, na čo žalovaný v 2/ rade oznámil, že mu neboli predložené také verejné listiny, ktoré by pripúšťali vykonanie takých zmien, aké žalobca požaduje. Žalobca je toho názoru, že žalovaný v 1/ rade nevyhotovil výpis z knihy narodení na podklade listín predložených žalobcom, hoci ním predložené doklady preukazujú, že údaje o jeho priezvisku ako aj údaj o otcovi uvedený v rodnom liste sú nepravdivé a sú tak v rozpore s § 13 Zákona o matrikách a s § 91 Zákona o rodine. Napriek tomu žalovaný v 1/ rade opravu údajov nevykonal a žalovaný v 2/ rade pochybil, keď žalovanému v 1/ rade nenariadil tieto nedostatky odstrániť. 4. S odkazom na § 13, § 26, § 31 zákona č. 154/1994 Z.z. o matrikách, § 91 zákona č. 36/2005 Z.z. o rodine sa žalobca domáha, aby správny súd uložil žalovanému v 1/ rade povinnosť v lehote 30 dní vyhotoviť výpis z knihy narodení žalobcovi R. V., B.. XX.XX.XXXX a vo výpise z knihy narodení uviesť meno a priezvisko R. V. a neuviesť meno otca. Zároveň žiadal, aby súd žalovanému v 1/ rade uložil povinnosť v lehote 30 dní opraviť zápis v knihe narodení žalobcovi tak, že tieto zápisy z knihy narodení celé vymaže. Alternatívne žiadal, aby súd uložil žalovanému v 2/ rade povinnosť prikázať žalovanému v 1/ rade, aby ten v lehote 30 dní vyhotovil výpis z knihy narodení žalobcovi a aby v tom výpise z knihy narodení uviedol meno a priezvisko R. V. a neuviedol meno otca. Zároveň má žalovaný v 2/ rade uložiť žalovanému v 1/ rade povinnosť, aby ten opravil zápis v knihe narodení žalobcovi tak, že tieto zápisy z knihy narodení celé vymaže. 5. Správne súdnictvo a postup správnych súdov v konaní sú upravené zákonom č. 162/2015 Z.z. Správny súdny poriadok (ďalej len SSP), ktorý nadobudol účinnosť dňa 01.07.2016. 6. Podľa § 3 ods. 1 písm. e/ SSP iným zásahom orgánu verejnej správy faktický postup vykonaný pri plnení úloh v oblasti verejnej správy, ktorým sú alebo môžu byť práva, právom chránené záujmy alebo povinnosti fyzickej osoby a právnickej osoby priamo dotknuté; iným zásahom je aj postup orgánu verejnej správy pri výkone kontroly alebo inšpekcie podľa osobitného predpisu, ak ním sú alebo môžu byť práva, právom chránené záujmy alebo povinnosti fyzickej osoby a právnickej osoby priamo dotknuté. 7. Podľa § 252 ods. 1 SSP žalobca sa môže žalobou domáhať ochrany pred iným zásahom orgánu verejnej správy, ak takýto zásah alebo jeho následky trvajú alebo ak hrozí jeho opakovanie. 8. Podľa § 97 SSP ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len „procesné podmienky“). 9. Procesné podmienky sú zákonom stanovené požiadavky, ktorých absencia spôsobuje, že správny súd musí konanie ukončiť bez toho, aby sa zaoberal nárokom žalobcu vo veci samej. Ukončenie konania prichádza do úvahy buď rozhodnutím o zamietnutí žaloby, alebo zastavením konania. 10. Podľa § 98 ods. 1 písm. a/ SSP správny súd uznesením odmietne žalobu, ak o tej istej veci už bolo správnym súdom právoplatne rozhodnuté. 11. Podľa § 98 ods. 1 písm. b/ SSP správny súd uznesením odmietne žalobu, ak o tej istej veci toho istého žalobcu už prebieha pred správnym súdom skôr začaté iné konanie. 12. Správny súd zistil, že na tunajšom súde sa žalobca žalobou zo dňa 14.06.2016 sp.zn.1S/23/2016 domáhal súdnej ochrany pred tým istým zásahom žalovaného v 1/ rade, t.j. vo vzťahu k tvrdenému nezákonnému výpisu z knihy narodení žalobcu. Správny súd uznesením zo dňa 07.09.2016 túto žalobu zamietol. Toto uznesenie nadobudlo právoplatnosť dňa 22.09.2016. Z tohto dôvodu vznikla v konaní prekážka rozhodnutej veci (res iudicatae), ktorá ukladá správnemu súdu povinnosť v zmysle § 98 ods. 1 písm. a/ SSP neskoršie podanú žalobu v totožnej veci, za účasti totožných účastníkov konania odmietnuť. 13. Taktiež správny súd zistil, že vo veci vedenej na tunajšom súde pod sp. zn. 5S/7/2016 bola dňa 25.2.2016 podaná žaloba, ktorou sa žalobca domáha ochrany pred nezákonným zásahom proti žalovanému v 2/ rade. Nezákonný zásah mal spočívať v tých istých skutkových a právnych okolnostiach, ktorými argumentuje žalobca aj v tomto konaní. Je preto zrejmé, že v tej istej veci sa na tunajšom súde dňa 25.02.2016 začalo konania o žalobe žalobcu o ochrane pred nezákonným zásahom žalovaného v 2/ rade. V tomto rozsahu tak v konaní vznikla ďalšia prekážka konania, tzv. prekážka litispendencie, t.j. procesná situácia, keď o tej istej veci toho istého žalobcu a toho istého žalovaného už prebieha pred správnym súdom skôr začaté konanie. Správny súd má v takejto situácii povinnosť v zmysle § 98 ods. 1 písm. b/ SSP totožnú žalobu podanú neskôr odmietnuť. 14. Správny súd v tejto súvislosti poukazuje na to, že aj keď žalobca podával opakované žiadosti u žalovaného o vykonanie opravy výpisov z knihy narodení, pričom na tieto žiadosti žalovaný odpovedal viacerými listami (listy č. 408/16/Já, č. 392/16, odpovede správneho orgánu zo dňa 02.06.2016 č. matr/381/2016/Já, odpovede zo dňa 16.06.2016 a 08.06.2016), z obsahu podaných žalôb a v nich uplatňovaných nárokov je nepochybné, že ide o totožný nárok žalobcu v totožnej veci (t.j. ide o totožný tvrdený nezákonný postup žalovaných správnych orgánov, ktorý žalobca namieta). Rovnako je splnená totožnosť strán v týchto konaniach. 15. Vzhľadom na uvedené skutočnosti a citované zákonné ustanovenia správny súd podanú žalobu podľa § 98 písm. a/, b/ SSP odmietol. 16. O trovách konania rozhodol správny súd podľa § 170 písm. a/ SSP, podľa ktorého žiaden z účastníkov konania nemá právo na náhradu trov konania, ak bola žaloba odmietnutá. Poučenie: Proti tomuto uzneseniu je prípustná kasačná sťažnosť v lehote jedného mesiaca od doručenia rozhodnutia, ktorú je potrebné podať na Krajský súd v Prešove (§ 443 ods. 1 SSP, v spojení s § 444 ods. 1 SSP). V kasačnej sťažnosti sa musí okrem všeobecných náležitostí podaných podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (ďalej len sťažnostné body), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 SSP), Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie II. stupňa, ak ide o konanie o správnej žalobe podľa § 6 ods. 2 písm. c/ a d/ SSP, ak je žalovaným Centrum právnej pomoci (§ 449 ods. 1, 2 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8016200552.1 (dáta aktuálne k 15. 11. 2026). Záväzné je znenie zverejnené súdom.




